b"\n_START_ARTICLE_\nBreda \xc5\xa0\xc4\x8dek\n_START_SECTION_\n\xc5\xa0tudijska leta in zaposlitve\n_START_PARAGRAPH_\nV Gorici je \xc5\xa1tudirala na u\xc4\x8ditelji\xc5\xa1\xc4\x8du in tri letnike obiskovala glasbeno \xc5\xa1olo. Potem, ko je leta 1912 maturirala, je kot u\xc4\x8diteljica slu\xc5\xbebovala v \xc5\xa0teverjanu, med 1913-1916 v Bukovici in \xc5\xa0tandre\xc5\xbeu pri Gorici, med 1916-24 v \xc5\xa0kednju v Trstu. Hkrati je v Trstu \xc5\xa1tudirala glasbo: klavir na konservatoriju (Adolf Skolek), solisti\xc4\x8dno petje zasebno (prof. Tina Bendazzi-Garulli), kompozicijo (prof. Valdo Garulli). Po prvi svetovni vojni je leta 1924 v Trstu opravila izpit za pou\xc4\x8devanje glasbe na srednjih \xc5\xa1olah, na konservatoriju Tartini. Med 1924 in 1926 je slu\xc5\xbebovala v Dolini pri Trstu, v letih 1926-1930 v Slivnem pri Nabre\xc5\xbeini, nato pa v Materadi v Istri._NEWLINE_Ker je odklonila od oblasti zahtevano slu\xc5\xbebeno premestitev na jug Italije, je leta 1930 dobila odpoved delovnega razmerja. Kljub temu je istega leta uspe\xc5\xa1no diplomirala iz solisti\xc4\x8dnega petja (licenza normale in canto) na glasbenem liceju G. B. Martini v Bologni. Naslednja \xc5\xa1tiri leta je \xc5\xbeivela pri bratu Virgiliju v Avberju. Ker pod fa\xc5\xa1izmom kot zavedna Slovenka v \xc5\xa1olstvu ni ve\xc4\x8d dobila zaposlitve, je leta 1934, tako kot \xc5\xa1tevilni drugi Primorci, emigrirala v Jugoslavijo. V letih 1934-1940 je pou\xc4\x8devala na osnovni \xc5\xa1oli v Lo\xc4\x8dah in tam vodila pevska dru\xc5\xa1tva. Do upokojitve leta 1948 je delovala na osnovni \xc5\xa1oli Vi\xc4\x8d v Ljubljani.\n_START_SECTION_\nGlasbeno ustvarjanje\n_START_PARAGRAPH_\n\xc5\xa0\xc4\x8dekova je bila izjemno nadarjena in plodna skladateljska osebnost, njen opus obsega preko 600 skladb, ki so sicer pove\xc4\x8dini miniature, pa vendar harmonsko in tehni\xc4\x8dno dovr\xc5\xa1eni izdelki. Predvsem v \xc5\xa1estih letih delovanja v Lo\xc4\x8dah je napisala in izdala veliko zbirk vokalne glasbe, tudi  samospevov (mdr. Raste, mi raste (1924), \xc4\x8cez Pohorje sinje (1935), Ljuba so ti, pomlad (1938)), zbirko Skladbe za klavir, samospevi in zbori, ter 19 zbirk cerkvenih pesmi. Dolga leta je veljala za izgubljeno njena edina ve\xc4\x8dja orkestralna skladba, 5 stav\xc4\x8dna Piccola suite per orchestra d'archi (1929-31), katere premiera je bila 31. junija 1931 na konservatoriju v Trstu. _NEWLINE_Pokopana je v vasi Avber pri Tomaju na Krasu, kjer je pokopan tudi njen brat Virgilij, tamkaj\xc5\xa1nji \xc5\xbeupnijski upravitelj."